Diari Oficial de la Generalitat Valenciana


Sumari del DOGV 4180, del 31-01-2002 (2002/679)

Informació pública de la convocatòria de concurs.oposició per a la provisió d'una plaça de cap del Servei Econòmic.
-------------------------------------------------------------------------------------------------------------------

### Dades del document

Número de DOGV
:   4180

Data del DOGV
:   31-01-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/679


Data del document
:   20-12-2001

Organisme emissor
:   Corts Valencianes

Tipus de document
:   Convocatòria

Descriptors 

:   * professió administrativa
    * concurs administratiu

Informació pública de la convocatòria de concurs'oposició per a la provisió d'una plaça de cap del Servei Econòmic. [2002/X679]
  
De conformitat amb les competències que hi atorga l'article 32.4 del Reglament de la cambra i els articles 1, 24 i 31 dels Estatuts de govern i règim interior de les Corts Valencianes, a proposta de la Presidència, la Mesa de les Corts Valencianes en la sessió realitzada el dia 20 de desembre de 2001, ha acordat convocar un concurs-oposició per a la provisió d'una plaça de cap del Servei Econòmic de les Corts Valencianes, que es regirà per les bases següents:
  
Primera
  
L'objecte d'aquesta convocatòria és la provisió d'una plaça de cap del Servei Econòmic, vacant en la plantilla de les Corts Valencianes, del grup A nivell 26.
  
Segona. Funcions del lloc de treball
  
- Lloc de direcció la competència del qual comprèn funcions d'estudi, informe, assessorament, proposta de caràcter superior i la direcció de les activitats per a les quals capacita el títol exigit per a l'accés a la plaça, tot això en relació amb les funcions que el Reglament de les Corts Valencianes, els Estatuts de govern i règim interior de les Corts Valencianes, la normativa que dicte la Mesa de les Corts Valencianes en desplegament d'aquests o altres normes que siguen aplicables assignen al Servei Econòmic.
  
- Pel que fa a aquestes funcions, té la responsabilitat de la direcció, la coordinació, l'execució, el control del treball i la custòdia de la documentació tramitada pel personal del servei.
  
- Depèn directament del director/a de l'Àrea Econòmica.
  
- Les funcions que li assignen el RCV, els EGRICV i la normativa que dicte la Mesa de les Corts Valencianes en desplegament d'aquests, d'acord amb el que hi ha disposat en la disposició addicional segona dels EGRICV o qualsevol altra norma legal que li siga aplicable.
  
Tercera. Requisits de les persones candidates
  
Per tal de ser admès/esa a les proves selectives caldrà, de conformitat amb el que hi ha disposat en l'article 30 dels Estatuts de govern i règim interior de les Corts Valencianes, reunir els requisits següents:
  
a) Tenir la nacionalitat espanyola o ?d'acord amb el que hi ha establert en la Llei 17/1993, de 23 de desembre (BOE de 24.12.93) sobre l'Accés a determinats sectors de la funció pública dels nacionals de la resta d'estats membres de la Comunitat Europea- tenir la nacionalitat d'un país membre de la Comunitat Europea o la de qualsevol dels estats als quals, d'acord amb tractats internacionals realitzats per la Comunitat Europea i ratificats per Espanya, siga d'aplicació la lliure circulació de treballadors en els termes en què aquesta es troba definida en el tractat constitutiu de la Unió Europea.
  
b) Haver fet 18 anys d'edat.
  
c) Estar en possessió de títol de superior o equivalent o en condicions d'obtenir-lo en la data que acabe el termini de presentació d'instàncies.
  
d) No trobar-se inhabilitat/ada per a l'exercici de la funció pública per sentència ferma.
  
e) No haver estat separat/ada del servei públic mitjançant expedient disciplinari.
  
f) No patir cap malaltia o defecte físic que impedesca l'exercici de les funcions corresponents.
  
g) Acomplir els requisits que s'estableixen en aquesta convocatòria.
  
Les persones candidates hauran de reunir aquests requisits en la data en què acabe el termini de presentació de sol·licituds.
  
Aspirants amb discapacitació:
  
El tribunal establirà, per a les persones discapacitades que ho sol·liciten, les adaptacions necessàries per a la realització de les proves. A l'efecte, les persones interessades hauran de formular la petició corresponent en la sol·licitud de participació en aquest concurs-oposició.
  
Quarta. Procediment de selecció
  
El procediment de selecció de les persones aspirants constarà de les fases següents:
  
1. Concurs.
  
2. Oposició.
  
4.1 Fase d'oposició.
  
Aquesta fase es compon de dues parts, una de teòrica i una altra de pràctica. Totes dues tenen caràcter eliminatori.
  
A. Part teòrica:
  
La part teòrica consta de dos exercicis diferenciats:
  
El primer exercici consisteix a dissertar per escrit durant un temps màxim de 3 hores sobre 3 temes extrets a sort entre els que s'inclouen en el programa que hi ha en l'annex I, d'acord amb la distribució de matèries següent: un del grup I, dret financer i gestió parlamentària; un del grup II, comptabilitat pública i sistema tributari, i un del grup III, dret administratiu.
  
El segon exercici consisteix a dissertar per escrit durant un temps màxim de 4 hores sobre 4 temes extrets a sort entre els que s'inclouen en el programa que hi ha en l'annex II, d'acord amb la distribució de matèries següent: un del grup IV, teoria general del dret i dret constitucional; un del grup V, dret autonòmic, i dos del grup VI, dret parlamentari.
  
Cadascun dels dos exercicis que componen la part teòrica serà eliminatori i es qualificaran de 0 a 10 punts. Caldrà obtenir un mínim de 5 punts per a passar a l'exercici següent.
  
Els exercicis primer i segon de la part teòrica de la fase d'oposició seran llegits per les persones aspirants davant el tribunal i s'ajustaran a les normes següents: una vegada hagen acabat d'escriure, introduiran les quartilles o folis que hagen redactat en un sobre, la solapa del qual signarà la persona interessada junt amb el/la president/ta i el/la secretari/tària del tribunal, sota la custòdia dels quals quedaran tots els sobres. Quan calga, d'acord amb la base de la convocatòria, el/la opositor/ra obrirà el sobre que havia signat davant del tribunal i llegirà els folis redactats. Els/les opositors/res que no complesquen aquesta norma perdran tots els seus drets.
  
B. Part pràctica
  
La part pràctica de l'oposició consistirà en la realització d'una o unes quantes proves pràctiques, determinades pel tribunal, immediatament després de la realització de l'exercici, relacionades amb les funcions pròpies del cap del Servei Econòmic de les Corts Valencianes. El temps de durada de la prova o proves, el determinarà el tribunal d'acord amb la dificultat que presenten.
  
Les persones opositores podran fer servir en la realització de l'exercici únicament els textos legals i la jurisprudència no comentada de què vagen proveïts. No obstant això, es podran utilitzar les edicions d'ús comú comprensives de textos legals encara que incorporen notes a peu de pàgina o referència breu de jurisprudència.
  
Aquesta part pràctica es farà en un sol dia i per a la realització d'aquesta les persones opositores disposaran d'un màxim de quatre hores. Es puntuarà de 0 a 10 punts i quedaran eliminades totes les persones opositores que en aquest exercici no assolesquen una puntuació mínima de cinc punts.
  
Al final de cada exercici es farà pública una relació de les persones opositores aprovades, amb expressió de la puntuació assolida.
  
La qualificació de la fase d'oposició es determinarà per la suma aritmètica de les qualificacions obtingudes en cadascun dels exercicis esmentats.
  
La qualificació final del concurs-oposició es determinarà per la suma aritmètica dels punts obtinguts en la fase de concurs i en la d'oposició.
  
Desplegament dels exercicis:
  
La resolució de la Presidència de les Corts Valencianes que eleve a definitives les llistes de les persones admeses i excloses indicarà la data, el lloc i l'hora de començament del primer exercici, que s'anunciarà en el tauler d'anuncis de les Corts Valencianes i es publicarà en el Butlletí Oficial de les Corts Valencianes amb una antelació no inferior a quinze dies hàbils.
  
En la mateixa resolució s'indicarà l'ordre de crida de les persones aspirants, que serà ?d'acord amb la Resolució de la Direcció General de la Funció Pública, de 27 d'abril de 2001- per ordre alfabètic dels cognoms i començarà amb la lletra C.
  
L'anunci de la realització de la resta d'exercicis, el farà públic el tribunal a la seu de les Corts Valencianes, amb una antelació de 48 hores com a mínim.
  
Les persones aspirants seran convocades per a cada exercici en crida única.
  
Decaurà el dret de les persones aspirants si es presenten als llocs de realització de les proves quan ja s'hagen iniciat o si no hi assisteixen, encara que siga per causes justificades. Com que es tracta de l'acte de lectura pública dels exercicis, el tribunal podrà tenir en compte les causes al·legades i admetre la persona aspirant, sempre que no hagen acabat les proves i l'admissió no menyscabe el principi d'igualtat amb la resta del personal.
  
Les persones aspirants hauran d'acreditar-ne la identitat mitjançant la presentació del DNI o el document equivalent per als nacionals d'altres estats a què fa referència la base tercera, o del resguard amb fotografia, del passaport o del permís de conduir ?per a aquest efecte, no són vàlides les fotocòpies compulsades d'aquests documents. L'incompliment d'aquest requisit per algun aspirant, en determinarà l'exclusió de la realització de les proves.
  
El/la president/ta del tribunal adoptarà les mesures oportunes per a garantir que els exercicis de la fase d'oposició que no es llegeixen davant el tribunal es corregesquen sense que es conega la identitat de les persones aspirants.
  
4.2 Fase de concurs.
  
Acabada la fase d'oposició, junt amb el resultat de l'últim exercici de la fase d'oposició, el tribunal exposarà al públic en el tauler d'anuncis de les Corts Valencianes la relació de les persones aspirants que, per haver superat tots els exercicis eliminatoris, han de passar a la fase de concurs. Se'ls demanarà que en termini de deu dies hàbils presenten la sol·licitud (segons el model que figura en l'annex IV) dirigida a la presidenta de les Corts Valencianes, en el registre de les Corts Valencianes. La sol·licitud anirà acompanyada de la documentació acreditativa dels mèrits i l'experiència, prevists en la convocatòria.
  
Es baremaran els mèrits al·legats i adequadament acreditats que s'hagen realitzat fins a la data en què acabe el termini de presentació de sol·licituds per a prendre part en el concurs-oposició.
  
Desplegament del concurs:
  
Acabat el termini de presentació de la documentació, el tribunal es reunirà per tal de baremar els mèrits al·legats i acreditats degudament. El tribunal els qualificarà i puntuarà d'acord amb el barem següent:
  
a) Expedient acadèmic de la llicenciatura o l'enginyeria, fins a 1 punt.
  
b) Assistència amb aprofitament a màsters, cursos i seminaris, per a postgraduats, en les matèries competència de la plaça objecte d'aquesta convocatòria, amb un mínim de 25 hores lectives:
  
Entre 25 i 50 hores lectives, fins a 0.5 punts.
  
Entre 50 i 200 hores lectives, fins a 1 punt.
  
Amb més de 200 hores lectives, fins a 2 punts.
  
c) Serveis prestats en administracions o institucions públiques, durant un termini mínim d'un any, com a funcionari, funcionari interí o personal laboral:
  
- En funcions per a les qual s'exigeix títol de llicenciat en dret o economia, fins a 0,5 punts.
  
- En tasques habituals de gestió, assessoria o informe jurídic, econòmic o administratiu, en llocs que exigesquen la llicenciatura de dret o economia, fins a 1 punt.
  
- En treballs similars als d'aquests convocatòria, siguen de secretaria, auditoria, intervenció, tresoreria, comptabilitat, recaptació o pagaments, fins a 2 punt.
  
El mateix període de prestació de serveis no podrà computar-se en més d'un dels tres subapartats anteriors.
  
d) Exercici efectiu de la professió d'advocat o economista, durant un termini mínim d'un any, fins a 1 punt.
  
e) Coneixements de valencià, fins a 0,5 punts.
  
f) Coneixements d'anglès, francès, italià o alemany, fins a 0,5 punts.
  
La justificació dels mèrits recollits en l'anterior barem es farà per qualsevol mitjà de prova admesa en dret i, en particular:
  
- Per a títols acadèmics i expedient acadèmic: original o fotocòpia compulsada
  
- Per a serveis prestats en administracions o institucions públiques: certificat expedit per l'òrgan competent
  
- Per acreditar l'exercici professional de l'advocacia o de l'economia: certificat expedit pel col·legi corresponent
  
- Per acreditar l'exercici de qualsevol altra activitat, tant en l'administració com en l'empresa privada: certificat emès per aquestes
  
- Per als idiomes i els títols: certificat del corresponent centre docent o organisme oficial competent.
  
La qualificació final del concurs s'obtindrà amb la suma aritmètica de les puntuacions atorgades a cadascun dels apartats del barem.
  
Una vegada baremats els mèrits, el tribunal exposarà al públic la llista d'aspirants amb la puntuació obtinguda en la fase de concurs, així com la de la persona aprovada amb la puntuació total, computada segons el que preveu el punt 1 d'aquesta base quarta. Se'ls concedeix un termini màxim de deu dies hàbils perquè formulen les reclamacions i les esmenes que estimen pertinents pel que fa a l'aplicació del barem.
  
Resoltes les possibles al·legacions i esmenes, el tribunal elevarà a la Mesa la relació definitiva de la persona aspirant aprovada i indicarà la puntuació assolida. La llista definitiva s'exposarà en el tauler d'anuncis de les Corts Valencianes i es publicarà en el Butlletí Oficial de les Corts Valencianes.
  
Cinquena. Sol·licituds
  
Qui vulga prendre part en aquest concurs-oposició haurà de presentar o trametre la sol·licitud (segons el model que figura en l'annex III) dirigida a la presidenta de les Corts Valencianes, en el registre de les Corts Valencianes, c/ Llibertat, número 5 de València, o en la forma establerta en l'article 38.4 de la Llei de règim jurídic de les administracions públiques i del procediment administratiu comú, en el termini de vint dies hàbils comptadors a partir de l'endemà de la publicació d'aquesta convocatòria en el Butlletí Oficial de les Corts Valencianes i en el Diari Oficial de la Generalitat Valenciana.
  
La sol·licitud anirà acompanyada d'una fotocòpia del DNI.
  
Les persones aspirants amb discapacitació indicaran en l'imprès de sol·licitud les mesures d'adaptació que necessiten, d'acord amb la classificació següent:
  
1. Eliminació de barreres arquitectòniques i taula adaptada a la cadira de rodes.
  
2. Ampliació del temps de duració de l'exercici.
  
3. Augment de la mida dels caràcters de l'examen, per dificultat de visió.
  
Sisena. Admissió de candidats i candidates
  
Acabat el termini de presentació d'instàncies, per resolució de la Presidència de les Corts Valencianes s'aprovarà la relació de les persones admeses i excloses que es publicarà en el Butlletí Oficial de les Corts Valencianes i s'indicarà, segons l'article 71 de la Llei de Règim Jurídic de les Administracions Públiques i del Procediment Administratiu Comú, el termini per a esmenar els defectes en què haja incorregut la persona interessada o, si escau, el d'al·legacions per a les excloses de la llista.
  
Acabat aquest termini, vistes les reclamacions i esmenats els defectes, es dictarà una resolució de la Presidència de les Corts Valencianes que aprove la llista definitiva de les persones admeses i excloses, la qual serà publicada en el Butlletí Oficial de les Corts Valencianes.
  
Igualment, la Presidència de la cambra ordenarà la publicació en el Butlletí Oficial de les Corts Valencianes del tribunal qualificador que ha de jutjar el concurs-oposició amb una antelació mínima d'un mes de la data de començament de les proves.
  
Setena. Tribunal
  
El tribunal qualificador, que serà designat per la Mesa de les Corts, estarà compost de la forma següent:
  
Presidenta: La presidenta de les Corts Valencianes o el vicepresident que delegue.
  
Vocals:
  
- Dos membres de la Mesa de les Corts Valencianes de diferent grup parlamentari.
  
- El lletrat major.
  
Un director o directora d'àrea, un cap de servei o un lletrat o lletrada de les Corts Valencianes, designat per la Mesa, oït el Consell de Personal.
  
- Un professor o professora de disciplina econòmica proposat per les universitats valencianes.
  
- Un representant del Consell de Personal que actuarà amb veu i sense vot.
  
- El secretari o la secretària, que serà un funcionari o funcionària de les Corts Valencianes nomenat per la Mesa, que actuarà a aquests efectes amb veu i sense vot.
  
El tribunal quedarà constituït, a més, pels suplents respectius que, simultàniament amb els titulars, hauran de designar-se.
  
Si es produeix la pèrdua de les condicions segons les quals s'ha efectuat el nomenament dels membres del tribunal amb posterioritat a aquest, la Mesa de les Corts podrà procedir a la consegüent substitució del membre de què es tracte, la qual es publicarà en el Butlletí Oficial de les Corts Valencianes.
  
El tribunal no podrà constituir-se ni actuar sense l'assistència, almenys, de cinc dels seus membres, titulars o suplents indistintament.
  
El tribunal podrà utilitzar, sota la seua direcció, ajudants per agilitar les proves. Així mateix, podrà disposar la incorporació al seu treball d'assessors especialistes per a les proves que considere convenients. Aquests assessors limitaran l'actuació a l'exercici de l'especialitat tècnica i en cap cas no tindran vot.
  
Els membres del tribunal i els assessors hauran d'abstenir-se d'intervenir i podran ser recusats pels interessats quan hi concórreguen circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
Així mateix, hauran d'abstenir-s'hi els que hagen realitzat tasques de preparació d'oposició de les persones aspirants en els cinc anys anteriors a la publicació d'aquesta convocatòria.
  
El funcionament del tribunal s'adaptarà al que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per als òrgans col·legiats.
  
El tribunal, a l'efecte d'indemnitzacions per assistència a les sessions, es regirà pel que disposa el Decret 24/1997, d'11 de febrer, del Govern Valencià, sobre indemnització per raó del servei i gratificacions per serveis extraordinaris.
  
Vuitena
  
Acabat el concurs-oposició, es farà pública la llista de la persona aprovada que s'elevarà a la Mesa de les Corts Valencianes amb la corresponent proposta de nomenament.
  
El tribunal no podrà aprovar ni declarar que han superat el concurs-oposició un nombre d'aspirants superior al de places convocades.
  
La persona aspirant proposada pel tribunal per a ocupar la plaça haurà de lliurar en el Departament de Gestió de Personal, dins del termini de vint dies hàbils comptadors a partir que es faça pública en el Butlletí Oficial de les Corts Valencianes la llista de les persones aprovades, els documents següents:
  
1) Certificat de naixement, expedit pel Registre civil corresponent o fotocòpia compulsada del DNI o del document equivalent per als nacionals d'altres estats a què fa referència la base tercera.
  
2) Certificat mèdic acreditatiu de no patir malaltia o defecte físic que impedesca l'exercici de les corresponents funcions, expedit pel centre competent de la Direcció Territorial de Sanitat de la Conselleria de Sanitat, o pels organismes competents d'altres comunitats autònomes.
  
3) Fotocòpia compulsada del títol superior o equivalent.
  
4) Declaració jurada o promesa de no haver estat separada del servei públic mitjançant expedient disciplinari, ni trobar-se inhabilitada per a l'exercici de la funció pública.
  
Novena
  
Una vegada comprovada la conformitat dels documents presentats, la Mesa formularà el nomenament corresponent que serà publicat en el Butlletí Oficial de les Corts Valencianes i notificat a la persona interessada.
  
Aquesta s'incorporarà al servei de les Corts Valencianes en un termini de vint dies hàbils comptadors a partir de la notificació.
  
La persona aspirant seleccionada que dins del termini establert, tret de casos de força major, no presente la documentació acreditativa o que se'n deduesca que manca algun dels requisits exigits, no podrà ser nomenada funcionària de les Corts Valencianes, sense perjudici de la responsabilitat en què poguera haver incorregut per falsedat en la sol·licitud de participació. La plaça no ocupada per la persona aspirant que no presente la documentació quedarà vacant.
  
La persona nomenada ho serà amb caràcter provisional per un període de sis mesos, d'acord amb el que preveu l'article 33 dels Estatuts de govern i règim interior de les Corts Valencianes. Superat aquest període de pràctiques, serà nomenada, si escau, funcionària de les Corts Valencianes.
  
Deu
  
La sol·licitud de les persones interessades per a prendre part en aquesta convocatòria suposa l'acceptació expressa d'aquestes bases.
  
Onze
  
Contra les actuacions del tribunal es podrà interposar recurs davant la Mesa de les Corts Valencianes en el termini d'un mes comptador des de l'endemà de la publicació, segons el que preveu l'article 66 dels Estatuts de govern i règim interior de les Corts Valencianes.
  
La Mesa de les Corts Valencianes interpreta i completa el contingut de les bases abans esmentades i adopta la resolució definitiva en totes les qüestions que se'n deriven de l'aplicació. Les resolucions poden ser impugnades per les persones interessades, d'acord amb el que estableix la Llei de Règim Jurídic de les Administracions Públiques i del Procediment Administratiu Comú.
  
Cosa que es publica per al coneixement general, de conformitat amb el que estableix l'article 91.1 del Reglament de les Corts Valencianes.
  
València, 20 de desembre de 2001.- La presidenta: Marcela Miró Pérez.
  
ANNEX I
  
Programa del primer exercici
  
Grup I
  
Dret financer i gestió pressupostària
  
Tema 1. El dret financer: concepte i contingut. El dret financer com a ordenament de la hisenda pública. Relació del dret financer amb d'altres disciplines.
  
Tema 2. Les fonts del dret financer. Els principis de jerarquia i competència. La Constitució. El tractats internacionals. La llei. El decret llei. El decret legislatiu. El reglament. D'altres fonts del dret financer.
  
Tema 3. Principis constitucionals del dret financer. Principis relatius als ingressos públics: legalitat i reserva de llei, generalitat, capacitat econòmica, igualtat, progressivitat i no confiscatorietat.
  
Tema 4. Principis constitucionals del dret financer. Principis relatius a la despesa pública: legalitat i equitat, eficàcia, eficiència i economia en la programació i l'execució de la despesa pública.
  
Tema 5. Aplicació del dret financer. Eficàcia de les normes financeres en el temps. Eficàcia de les normes financeres en l'espai. La interpretació de les normes financeres.
  
Tema 6. El pressupost: concepte, classes, naturalesa i funció. Els principis pressupostaris i l'evolució d'aquests. El pressupost de la Comunitat Valenciana: fonts de l'ordenació jurídica, contingut i principis bàsics de l'estructura d'aquest.
  
Tema 7. La Llei de pressuposts en l'ordenament espanyol. Naturalesa jurídica. Efectes de la Llei de pressuposts sobre la despesa i sobre els ingressos públics.
  
Tema 8. Règim jurídic de l'elaboració, l'aprovació i la modificació, l'execució i la liquidació i el control extern dels pressuposts de la Comunitat Valenciana.
  
Tema 9. L'estructura pressupostària. Els crèdits del pressupost de despeses. Delimitació, situació i nivells de vinculació jurídica. Modificacions de crèdits. Concepte, classes, finançament i tramitació.
  
Tema 10. L'execució del pressupost de despeses i ingressos. Fases. Els pagaments que cal justificar. Els acomptes de caixa fixa. Despeses de caràcter plurianual. Tramitació anticipada de despeses.
  
Tema 11. Els projectes de despesa. Despeses amb finançament afectat. Especial referència a les desviacions de finançament.
  
Tema 12. La liquidació del pressupost. Tramitació. Els romanents de crèdit. El resultat pressupostari: concepte, càlcul i balanços. El romanent de tresoreria: concepte i càlcul.
  
Tema 13. La tresoreria. Règim jurídic. El principi d'unitat de caixa.
  
Tema 14. Funcions de la tresoreria. Organització. Situació dels fons: la caixa i els comptes bancaris.
  
Tema 15. La realització de pagaments: prelació, procediments i mitjans de pagament. L'estat de conciliació. Especial referència a la gestió de nòmines.
  
Grup II
  
Comptabilitat pública i sistema tributari
  
Tema 16. La planificació financera. El pla de tresoreria i el pla de disposició de fons. La rendibilització d'excedents de tresoreria. Les operacions de tresoreria. El risc de tipus d'interès en les operacions financeres.
  
Tema 17. La comptabilitat pública. Principis generals. Competències. Fins de la comptabilitat. Documents comptables. Llibres de comptabilitat.
  
Tema 18. La comptabilitat de l'administració de l'estat: normes reguladores. La comptabilitat de les comunitats autònomes. La comptabilitat de l'administració local.
  
Tema 19. El control intern de l'activitat econòmica i financera. La funció interventora: àmbit subjectiu, àmbit objectiu i modalitats. Especial referència a les objeccions.
  
Tema 20. Els controls financers, d'eficàcia i d'eficiència. Àmbit subjectiu, àmbit objectiu, procediments i informes.
  
Tema 21. El control extern de l'activitat econòmica i financera del sector públic. El Tribunal de Comptes: organització i funcions. Jurisdicció comptable i fiscalització. La Sindicatura de Comptes de la Comunitat Valenciana.
  
Tema 22. L'auditoria com a forma d'exercici del control financer. Les normes d'auditoria del sector públic.
  
Tema 23. Sistema tributari espanyol. Distribució de les diferents figures tributàries entre els diferents nivells d'hisenda: estatal, autonòmica i local.
  
Tema 24. Funcions de les diferents figures tributàries dins el sistema. Relacions entre els principals imposts. Harmonització fiscal comunitària.
  
Tema 25. La gestió tributària: delimitació i àmbit. El procediment de gestió tributària. Liquidació de tributs.
  
Tema 26. La recaptació de tributs. El procediment de recaptació en període voluntari. El procediment de recaptació en via de constrenyiment.
  
Tema 27. L'impost sobre la renda de les persones físiques. Fet imposable. Exempcions. Subjectes passius. Base imposable. Deute tributari. Gestió de l'impost.
  
Tema 28. El finançament de les comunitats autònomes. Règim jurídic: Llei orgànica de finançament de les comunitats autònomes. Significat, naturalesa i estructura. Principis generals de la llei.
  
Tema 29. El Consell de Política Fiscal i Financera. Recursos de les comunitats autònomes. Assignacions del Fons de Compensació Interterritorial.
  
Tema 30. La seguretat social. Entitats gestores i serveis comuns. Règim general i règims especials. Acció protectora del règim general. Contingències i prestacions. La seguretat social dels funcionaris públics.
  
Grup III
  
Dret administratiu
  
Tema 31. Els conceptes d'administració pública i de dret administratiu. La submissió de l'administració al dret. El principi de legalitat. Les persones jurídiques públiques: classes. Capacitat de les persones jurídiques públiques.
  
Tema 32. L'administrat. Concepte i classes. Capacitat de l'administrat i les seues causes de modificació. Les situacions jurídiques de l'administrat i, en especial, els drets subjectius i els interessos.
  
Tema 33. La potestat administrativa. Potestats regulades i discrecionals. Discrecionalitat i conceptes jurídics indeterminats. Límits de la discrecionalitat. Fiscalització de la discrecionalitat.
  
Tema 34. L'acte administratiu. Concepte. Classes. Elements. Eficàcia dels actes administratius. Efectes: demora i retroactivitat. Notificació de resolucions i actes administratius: continguts, terminis i pràctica de les notificacions. La publicació de disposicions generals i d'actes administratius.
  
Tema 35. La invalidesa de l'acte administratiu i de les disposicions generals. Supòsits de nul·litat de ple dret i d'anul·labilitat. El principi de conservació de l'acte administratiu: transmissibilitat, conversió, conservació i convalidació.
  
Tema 36. Disposicions generals dels procediments administratius i normes reguladores dels diferents procediments. Classes d'interessats en el procediment. Drets dels ciutadans. Presentació de sol·licituds, escrits i comunicacions. Els registres. Termes i terminis: còmput, ampliació i tramitació d'urgència.
  
Tema 37. Iniciació del procediment: classes. Ordenació. Instrucció: intervenció dels interessats; prova; informes. Finalització del procediment: obligació de l'administració de resoldre'l. Contingut de la resolució expressa: principis de congruència i de no agreujament de la situació inicial. L'acabament convencional. Actes presumptes, positius i negatius i certificació per a l'eficàcia d'aquests. El desistiment i la renúncia. La caducitat i la perempció dels procediments.
  
Tema 38. Els procediments d'execució: títol i mitjans. Els procediments de revisió. Revisió d'ofici d'actes nuls i anul·lables; l'acció de nul·litat; la suspensió de l'execució d'acte subjecte a revisió. Revocació d'actes no declaratius de dret i de gravamen. Rectificació d'errades materials o de fet. Reclamacions prèvies a l'exercici d'accions civils o laborals. Límits a la revisió.
  
Tema 39. Recursos administratius: principis generals. Actes susceptibles de recursos administratius, disposicions generals i actes administratius impugnables directament en seu jurisdiccional: la comunicació prèvia. Suspensió de l'execució de l'acte recorregut. Resolució del recurs: expressa, per silenci i per procediments de conciliació, mediació i arbitratge. El recurs de reposició. El recurs extraordinari de revisió.
  
Tema 40. La jurisdicció contenciosa administrativa. La naturalesa d'aquesta, extensió i límits. Òrgans jurisdiccionals i competències d'aquests.
  
Tema 41. L'administració i la jurisdicció ordinària. Els interdictes i l'administració.
  
Tema 42. La legislació reguladora dels contractes de les administracions públiques. La figura del contracte administratiu. Contractes administratius i contractes privats de l'administració en l'ordenament vigent. Requisits dels contractes. Òrgans de contractació. El contractista: capacitat, solvència, prohibicions, classificació.
  
Tema 43. La selecció del contractista. Actuacions prèvies a la contractació. Procediments, formes i criteris d'adjudicació. Garanties. Perfeccionament i formalització del contracte.
  
Tema 44. Execució i modificació dels contractes administratius. Les prerrogatives de l'administració. L'equilibri financer dels contractes. La revisió de preus.
  
Tema 45. La invalidesa dels contractes. La doctrina dels actes separables. L'extinció dels contractes administratius: causes, modalitats i efectes.
  
Tema 46. La responsabilitat de l'administració pública. Evolució. Pressupostos. Efectivitat de la reparació. L'acció de responsabilitat. La responsabilitat per actes administratius.
  
Tema 47. Formes d'acció administrativa. El foment i, en especial, les subvencions. La policia administrativa i classes.
  
Tema 48. El servei públic. Concepte. Evolució i crisi. Les formes de gestió del servei públic. La gestió directa.
  
Tema 49. La concessió. Concepte, naturalesa i classes. Elements. Potestats de l'administració. Drets i obligacions del concessionari. El concessionari i els usuaris. Formes d'extinció de la concessió.
  
Tema 50. L'arrendament. El concert. L'empresa mixta i la gestió interessada. El consorci.
  
Tema 51. El domini públic. Concepte i naturalesa. Elements. Subjecte, objecte i destinació. Afectació i mutacions demanials.
  
Tema 52. Règim jurídic del domini públic. Ús o utilització. La concessió i la reserva demanial.
  
Tema 53. El patrimoni privat de les entitats públiques. Règim jurídic, potestats de l'administració i règim d'adquisició, ús i alienació.
  
ANNEX II
  
Programa del segon exercici
  
Grup IV
  
Teoria general del dret i dret constitucional
  
Tema 1. El Dret com a sistema de normes jurídiques. El concepte material i formal de llei. El principi de supremacia de la Constitució, els tractats internacionals i el dret comunitari europeu. El costum, els principis generals del dret i la jurisprudència.
  
Tema 2. L'estat. Formes d'estat i formes de govern. Origen i desenvolupament del concepte d'estat. Definicions i elements constitutius de l'estat. Les funcions de l'estat. Formes d'estat i formes de govern.
  
Tema 3. El procés d'elaboració de la Constitució de 1978. La fórmula política de la Constitució. La reforma de la Constitució.
  
Tema 4. La Unió Europea. Els tractats fundacionals i els tractats d'adhesió posteriors. Institucions: el Consell Europeu, el Consell de la Unió Europea o Consell de Ministres, la Comissió Europea, el Parlament Europeu, el Tribunal de Justícia de les Comunitats Europees.
  
Tema 5. El cap de l'Estat: evolució històrica i dret comparat. Regulació constitucional de la Corona. Funcions de la Corona. Les relacions amb altres òrgans de l'estat.
  
Tema 6. Les Corts Generals: composició. El sistema electoral. L'organització de les cambres. Òrgans directius i òrgans de treball parlamentari. L'estatut del diputat. El funcionament de les Corts Generals.
  
Tema 7. Les Corts Generals: la funció legislativa. La funció d'impuls i control. Les funcions d'informació i direcció política. La funció pressupostària, la potestat tributària i les relacions amb el Tribunal de Comptes. La funció d'impuls de l'acció del govern.
  
Tema 8. El govern: evolució històrica i comparada. Composició i funcions del govern. Les relacions entre les Corts i el govern: característiques generals del sistema parlamentari espanyol. La investidura del president del govern. La moció de censura i la qüestió de confiança. La dissolució de la cambra.
  
Tema 9. L'administració de justícia. El Consell General del Poder Judicial i el ministeri fiscal. El jurat i la participació ciutadana. El Tribunal Constitucional. Naturalesa, composició, organització i funcionament. L'estatut dels membres. Funcions del Tribunal Constitucional.
  
Tema 10. Els drets fonamentals i les llibertats públiques. Dret i llibertat individual. Dret de participació. Garantia dels drets i llibertats fonamentals. El defensor del poble. El recurs d'empara davant el Tribunal Constitucional.
  
Grup V
  
Dret autonòmic
  
Tema 11.Naturalesa i construcció de l'estat autonòmic. El principi autonòmic en la construcció de l'estat: unitat i autonomia. Els principis d'integració constitucional. Vies d'accés a l'autonomia i processos d'elaboració i aprovació dels estatuts. Sistema de fonts de les comunitats autònomes. L'Estatut d'Autonomia. La potestat legislativa. La potestat reglamentària.
  
Tema 12. Els criteris generals de la distribució de competències. Les competències normatives. Les competències executives. La modificació extraestatutària de les competències.
  
Tema 13. El traspàs de serveis de l'estat a les comunitats autònomes. Les transferències de béns i serveis. La valoració dels serveis transferits. El procés de transferència de funcionaris a les comunitats autònomes.
  
Tema 14. Organització institucional bàsica de les comunitats autònomes. L'assemblea legislativa. El consell de govern. El president. La participació de les comunitats autònomes en les institucions de l'estat. El Senat com a cambra de representació territorial. La iniciativa legislativa de les comunitats autònomes. La iniciativa per a la reforma constitucional.
  
Tema 15. La resolució del conflicte entre l'estat i les comunitats autònomes. Els conflictes de competència. El conflicte positiu. El conflicte negatiu. La impugnació del govern contra disposicions i resolucions de les comunitats autònomes que provoca la suspensió automàtica. El recurs d'inconstitucionalitat. L'execució estatal forçosa.
  
Tema 16. L'estatut com a norma jurídica. La naturalesa de l'estatut d'autonomia. La posició de l'estatut en el sistema normatiu. La interpretació de l'estatut. Les disposicions generals. Els elements de la comunitat autònoma. El preàmbul de l'estatut. Denominació i símbols. Règim idiomàtic. Normes de tasca.
  
Tema 17. Les competències. Regles constitucionals de la distribució de competències. Regles constitucionals d'articulació. Els límits de la competència autònoma. Els supòsits de limitació extraordinària de la competència de la Generalitat. Els supòsits d'ampliació extraestatutària de la competència autònoma. Competències pròpies i competències transferides: assaig de delimitació. Les competències condicionades. Les competències condicionades en l'Estatut valencià. Problemes de competències especials. Els decrets de transferències. La reforma de l'estatut.
  
Tema 18. La Generalitat: El president de la Generalitat. El problema de l'executiu autònom. La presidència. L'estatut del president. La Generalitat: El Consell o govern valencià. La posició del Consell o govern valencià. Composició i nomenament del Consell. L'estatut dels consellers i el règim del Consell. Les funcions dels consellers. Les funcions del Consell.
  
Tema 19. El Consell de Cultura. La Sindicatura de Comptes. El Síndic de Greuges. L'ens públic Radiotelevisió Valenciana. El Consell Jurídic Consultiu. L'Acadèmia Valenciana de la Llengua. El Comitè Econòmic i Social.
  
Grup VI
  
Dret parlamentari
  
Tema 20. La Generalitat: instàncies democràtiques representatives. El sufragi i el vot. El sistema electoral: els condicionants estatutaris. L'estatut de les Corts Valencianes. L'organització de les Corts Valencianes.
  
Tema 21. L'estructura del Parlament. Unicameralisme i bicameralisme en el sistema constitucional. Referència especial a les Corts Generals.
  
Tema 22. Dret parlamentari. El reglament de les cambres: tipologia i naturalesa jurídica. Altres fonts. Resolucions de la Mesa i estatuts de govern i règim. El costum i el precedent parlamentari. La interpretació del dret parlamentari. El Reglament de les Corts Valencianes. Naturalesa jurídica, elaboració i reforma. Estructura. La interpretació del Reglament.
  
Tema 23. La convocatòria de les cambres: autoconvocatòria i convocatòries automàtiques i necessàries. Reunions periòdiques i períodes de sessions. La Diputació Permanent. Dret vigent en aquesta matèria.
  
Tema 24. Les sessions: classes, dies i hores hàbils. L'ordre del dia: elaboració i significat. El quòrum i les classes d'aquest. Dret vigent en aquesta matèria. La constitució de les cambres. Les credencials. Les incompatibilitats. La renúncia i la substitució dels diputats. Dret vigent en aquesta matèria.
  
Tema 25. El debat parlamentari. Sistemes. Ús de la paraula. Interrupcions del president: causes; qüestions que puguen suscitar els grups o els parlamentaris. L'obstrucció parlamentària. La cortesia parlamentària. Les votacions. Formes de realització. Les votacions innominades i les nominals. Ordre de votació. Sistemes comuns i especials. Empats.
  
Tema 26. L'estatut jurídic dels parlamentaris. Les prerrogatives parlamentàries. Els drets i els deures dels parlamentaris.
  
Tema 27. La presidència del parlament. Els òrgans de govern de les cambres. La Mesa: importància i naturalesa; elecció i funcions. La Junta de Síndics.
  
Tema 28. Els grups parlamentaris i la naturalesa jurídica, formació i estatut d'aquests. Repercussions en el funcionament de les cambres. El Grup Mixt.
  
Tema 29. Les comissions en el treball parlamentari: funcions i composició. Ponències. Dret vigent en aquesta matèria. El ple de les cambres. Significat general. Dret vigent en aquesta matèria.
  
Tema 30. El procediment legislatiu en les Corts Valencianes. La iniciativa legislativa. Especialitats. Les esmenes. Retirades de projectes i proposicions de llei. El procediment d'urgència.
  
Tema 31. L'aprovació de les lleis. La sanció, la promulgació i la publicació.
  
Tema 32. Les funcions financeres i pressupostàries del parlament. Origen i evolució. Les esmenes i les proposicions de llei amb augment de crèdit i disminució d'ingressos. Tramitació de les lleis de pressuposts.
  
Tema 33. La informació en les cambres. Els mitjans autònoms d'informació: enquestes i informacions públiques. Les comissions d'estudi i d'investigació.
  
Tema 34. Els procediments clàssics de control parlamentari del govern: la moció de censura i la qüestió de confiança. Les interpel·lacions. Les preguntes.
  
Tema 35. La funció d'impuls: proposicions no de llei, mocions i resolucions.
  
Tema 36. La caducitat en el mandat parlamentari. El dret de dissolució del parlament. Formes i efectes.
  
Tema 37. L'autonomia financera del parlament. Aprovació i execució del pressupost. L'autonomia organitzativa i administrativa del parlament.
  
Tema 38. L'assistència tècnica legislativa. Sistemes d'organització i funcions: el règim interior de les Corts Valencianes; l'estatut del personal. Funcions dels lletrats del parlament. El lletrat major. La reproducció dels debats parlamentaris. El Diari de Sessions de les Corts Valencianes i el Butlletí Oficial de les Corts Valencianes.
  
ANNEX III
  
Concurs-oposició per a la provisió d'una plaça de cap del Servei Econòmic de les Corts Valencianes.
  
Convocatòria de data \_\_\_\_\_\_\_\_\_\_\_\_\_\_\_\_\_\_\_\_
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
(primer cognom)
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
(nom)
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
(segon cognom)
  
Data de naixement \_\_\_\_\_\_\_\_\_\_\_\_\_\_\_\_\_\_\_
  
Nacionalitat \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Document nacional d'identitat \_\_\_\_\_\_\_\_\_\_\_\_\_\_\_\_\_
  
Adreça \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
Població \_\_\_\_\_\_\_\_\_\_ CP\_\_\_\_\_\_\_\_\_\_\_\_\_\_\_\_\_\_
  
Telèfon \_\_\_\_\_\_\_\_\_\_\_\_\_\_\_\_\_\_\_\_
  
Aspirants amb discapacitació. Mesures d'adaptació que sol·liciten:
  
1 c 2 c 3 c
  
El/la sotasignat/da declara que reuneix tots i cadascun dels requisits indicats en la base tercera de la convocatòria, els quals acreditarà documentalment d'acord amb la base vuitena.
  
València, d de \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
  
MOLT EXCEL·LENT SENYORA PRESIDENTA DE LES CORTS VALENCIANES
  
ANNEX IV
  
Concurs-oposició per a la provisió d'una plaça de cap del Servei Econòmic de les Corts Valencianes.
  
Fase de concurs.
  
Presentació de documentació
  
Convocatòria de data \_\_\_\_\_\_\_\_\_\_\_\_\_\_\_\_\_\_\_\_
  
El Sr./La Sra. , que ha superat tots els exercicis eliminatoris de la fase d'oposició, tramet la documentació acreditativa dels mèrits i l'experiència al·legats a l'efecte de la barem en la fase de concurs, d'acord amb el que hi ha establert en la base quarta, punt 2, de la convocatòria.
  
Mèrits i experiència que s'hi al·leguen:
  
València, d de